اولوسلار آراسی سوریه دستک قروپو سوریه‌ده‌کی آتشکس قراری‌نین حیاتا کئچیریلمه‌سینی موذاکیره ائتمک مقصدی ایله نیویورک‌دا بیر آرایا گلدی، آنجاق اومیدلر یئنه پوچا چیخدی.
تورکیه‌نی خاریجی ایشلر ناظیری مؤلود چاووش اوغلونون تمثیل ائتدیگی توپلانتی‌دان سونرا تدبیری تشکیل ائدن آمریکا نین خاریجی ایشلر ناظیری جان کری روسیا ایله موذاکیره‌لرین داوام ائدجگینی بیلدیردی.
19 اؤلکه ایله آوروپا اتفاقی و عرب بیرلیگی‌نین تمثیل ائدیلدیگی ییغینجاق 4 ساعت داوام ائتدی.
ب.م.ت-نین سوریه ایشلری عذره رسمی‌سی ایستفان ده میستورا ییغینجاغی اوزون، اومیدلری پوچا چیخاران و تأسف دوغوران اولا‌راق دیرلندیردی.
ییغینجاق زامانی روسیا خاریجی ایشلر ناظری سرگی لاوروف ایله ایران خاریجی ایشلر ناظیری جواد ظریف عصبانی شکیلده سالن‌دان چیخدیلار.
بیر مدت سونرا ایسه جان کری راضی‌لیق الده اولونما‌دان ییغینجاغین باشا چاتدیغینی آچیقلادی.
جان کری بیلدیردی کی، لاوروف اسد رژیمی‌نین هاوا بومباردمانینی دایاندیراجاغینا دایر سوز وئره بیلمه‌دی. بورادا صلح  اوچون جدی اولدوق‌لارینی گؤسترمک ایستییرلرسه هاوا قوه‌سی اولان طرفین بومباردمانی دایاندیرماسی واجیب‌دیر، ساده‌جه بیر نئچه گون‌لوگونه دئییل دایمی اولا‌راق دایاندیرما‌لی‌دیر. بو آددیم آتیلما‌دان ایرلیلییش تامین ائدیله بیلمز.
جان کری وورغولادی کی، روسیا جدی اولدوغونو گؤسترسه موخالیفتین توققوشما‌لاری شدتلندیرمه‌مه‌سی اوچون الیمیزدن گلنی یئرینه یئتیرجه‌یک. حکومت آتشکس قرارینا عمل ائتسه، موخالیفتین ده عمل ائتمه و النصرادان اؤزونو آییرما مجبوریتی واردیر.
آمریکانین خاریجی ایشلر ناظیری جان کری حل یولو تاپیلمایاجاغی تقدیرده سوریه‌ده‌کی وضعیتین داها دا آغیرلاشاجاغی باره‌ده خبردارلیق ائتدی و دئدی کی، روسیا ایله سوریه‌ده‌کی آتشکس قراری‌نین حیاتا کئچیریله بیلمه‌سی اوچون گؤروش‌لر داوام ائده‌جک.
